‘ડિશ–વોશરમાં તો પાણી બહુ વપરાય જાય…’ એની સાસુ કહેતી, ‘અહિં પાણીના ય પૈસા આપવા પડે છે આ કંઈ નવસારી નથી, ન્યુ જર્સી છે…નટલી છે…!!’ એમનું ત્રણ બેડરૂમનું હાઉસ હતું નટલી ખાતે…!! શનિ-રવિ રજાઓમાં એની નણંદ ટપકી પડતી એને માટે અઠવાડિયાની રસોઈ બનાવવી પડતી. એ બધું ખાવાનું પિયરથી જ લઈ જતી અને ફ્રોઝન કરી દેતી. એની નણંદની પોસ્ટઑફિસમાં જૉબ હતી. એને સમય ન્હોતો મળતો એમ એ કહેતી. ક્યાંય પ્યાર, સહકાર ન્હોતો અહિં અમેરિકામાં. લોકોના દિલ સાવ પોલાં હતા…ખોખલા હતા…ઉપર ઉપરની ચમક હતી અહિં… સ્વાર્થી મતલબી દુનિયા હતી અહિં. ડોલર પાછળ સહુ પાગલ બની દોડતા હતા. માણસાઈનું નામોનિશાન ન્હોતું…સર્વના સુખોની વ્યાખ્યા અલગ હતી…!! એણે નવસારી એના મમ્મી પપ્પાને જરા જાણ થવા દીધી ન હતી કે એ દોજખમાં જીવી રહી છે. ક્યારેક પપ્પાનો ફોન આવતો. એ વાતો કરતી હસી હસીને. પપ્પા પૂછતા, ‘અમારી ફાઈલ ક્યારે કરવાની?? સિટીઝન ક્યારે થવાની?’